Kykie na Weskus se mense | Netwerk24
Kykie na Weskus se mense
As jy aan die Weskus dink, dink jy aan skouspelagtige blomme, idilliese strande en prentjiemooi staproetes.
Weskusbewoners het Donderdag 21 Oktober sy verskyning op televisie gemaak en bied kykers 'n kykie na die lewe van mense wat aan die Weskus bly en vertel hoekom dié streek so spesiaal vir hulle is.
Die reeks het in Sanddrif, 20 km van Kuboes, begin waar kykers Chalwyn Thomas ontmoet. Dié 44-jarige onderwyser van Sanddrif is op die Babillion-plaas gebore waar kos vir die diamantmynwerkers in die omgewing voorsien word. Thomas is passievol oor die Nama-kultuur en vertel wat Kuboes so spesiaal maak.
In die tweede episode het Deon Venter en Madeleine Baumgarten verskyn. Venter het na Hondeklipbaai verhuis nadat hy uit die tronk vrygelaat is en het Baumgarten op Facebook ontmoet. Dié twee wys hul kunswerke en vertel hoe hulle saam 'n lewe maak.
Die program vertel ook oor Nevaugh en Bushrah wat die stadslewe vir 'n plekkie in Piketberg verruil het. Dié paartjie wil mense meer leer oor organiese boerdery en hoe om 'n verbintenis met die natuur te vind.
Die kameras maak ook 'n draai in Kammieskroon, Lambertsbaai, Clanwilliam, Steenberg's Cove, Velddrif, Paternoster, Vredenburg, Saldanha, Langebaan en Hopefield.
Ian Martin, vervaardiger van die program, sê Weskusbewoners is 'n persoonlike reis deur die hart van een van Suid-Afrika se laaste oorblywende wildernisse.
"Die mense van die Weskus vertel die storie van 'n ryk, diverse en ongewone magiese plek.". Skakel elke Donderdag om 21:00 op kykNET, DStv-kanaal 144, in vir 'n reis saam met asemrowende Weskusbewoners.